# ACTA DE LA SESSIÓ EXTRAORDINÀRIA CELEBRADA PER L’AJUNTAMENT PLE EN DATA 27 DE SETEMBRE DE 2012

**Identificació de la sessió**

Caràcter: Extraordinària

Data: 27 de setembre de 2012

Lloc: Sala d’Actes de Can Jan de la Farrès

Hora. Les 20’00h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar l’únic assumpte inclòs a l’ordre del dia .

**1r.- MOCIO MUNICIPAL DE SUPORT A LA DECLARACIÓ D’INDEPENDÈNCIA DE CATALUNYA**

Pren la paraula el Sr. Alcalde i exposa al Ple de la Corporació el perquè de celebrar una sessió extraordinària per aquest punt tant important pel nostre país Catalunya, manifestant literalment el següent:

“Aquest ple extraordinari que avui celebrem, va en la línia del que ha aprovat avui el Parlament. Avui s’ha aprovat amb una amplia majoria, convocar una consulta popular per a la independència de Catalunya amb 84 vots favorables , 21 en contra i 25 abstencions.

Partim d’un gran greuge. No s’havia vist mai, en un estat, suposadament democràtic que una llei,en aquest cas l’Estatut aprovat pel Parlament, ratificat per las Cortes i pel Senado i finalment referendat pel poble català; s’hagi retallat, mutilat i desnaturalitzat per un tribunal caducat; el constitucional; posant punt i final a la via autonomista i per tant de l’encaix a l’estat espanyol.

A banda, pel que fa al nostre municipi, l’any 2009 en la consulta popular que es va fer, hi varen votar el 57% de les persones del padró majors de 16 anys (això representaria el 64%,si s’hagués pogut utilitzar el cens total ) amb un resultat afirmatiu del 97%.

A més,des dels inicis de la democràcia, al municipi, s’ hi han presentat reiteradament dos partits sobiranistes: ERC i CiU. I pel que fa a les crides sobiranistes, la resposta que ha donat ha esta sempre molt quantiosa, en especial a l’assistència a la manifestació de l’11 de setembre: 174 persones varen sortir de la plaça de Catalunya.

I pel que fa l’equip de govern, el dia de fer el jurament constitucional, ja varem prometre “servir al poble que ens ha escollit, únic dipositari de la sobirania...”

Per si tot això fos poc, permeteu-me que us transmeti un trosset d’un article publicat avui mateix al PuntAvui signat per l’advocat Agusti Carles Garau, on afirma que la Constitució espanyola, en el seu article 96 estableix que els tractats internacionals, una vegada publicats oficialment a Espanya, formaran part de l’ordenament intern.
Doncs bé; el 20 d’abril de 1977, Espanya va ratificar el Pacte Internacional de Drets Politics i Civils i el Pacte Internacional de Drets Econòmics Socials i Culturals que havia aprovat l’Assemblea General de la ONU, el 16 de desembre de 1966. On el seu article 1.1 hi diu “ Tots els pobles tenen dret a l’autodeterminació; ( en castellà – libre determinación)”. A l’article 3 s’estableix que “ els estats part en aquest pacte, incloent-hi aquells que tenen la responsabilitat d’administrar territoris no autonòmics i territoris en fideïcomís , els procuraran el dret de l’exercici a l’autodeterminació i els respectaran aquest dret d’acord amb les disposicions de la carta de les Nacions Unides “. Finalment per evitar que els estats tinguin la temptació, com pretén l’estat espanyol, d’anular amb interpretacions interessades els seus efectes, en el mateix article, en el punt 5 ens recorda: “ res en aquest pacte no pot ser interpretat en sentit contrari a reconèixer qualsevol dels drets i llibertats que hi queden reconeguts, ni la seva limitació en major mesura de la que preveu aquest pacte”. Resulta doncs que l’estat espanyola, des de l976 te reconegut el dret de l’autodeterminació.

Avui amb aquesta moció els o recordarem.

Tot l’anterior dit fa que no solament ens sentim legitimats a demanar la independència de Catalunya, si no que ens hi sentim obligats.

Seguidament el Sr. Alcalde diu que procedirà a llegir en veu alta la moció que s’ha presentat junt amb l’ordre del dia.

Abans de llegir-la pren la paraula el regidor Sr. Lluís Freixa i manifesta que el seu grup està d’acord amb la moció, però que s’hauria de fer una esmena en el primer punt on diu “ iniciïn el procés català abans de l’11 de setembre de 2014” hauria de dir “ iniciïn el procés català amb la màxima brevetat possible en la propera legislatura.”, ja que no és prudent posar dates. Aquesta esmena també és ratificada per la regidora Sra. Consol Mas.

El Sr. Alcalde i el grup d’ERC ho troben correcte i seguidament es llegeix la següent moció, amb l’esmena rectificada:

 "Per la present, ens adrecem al Parlament de Catalunya, en general, i a tots els seus grups parlamentaris, en particular, per tal que la Cambra Catalana assumeixi,de forma unilateral i a tots els efectes, **la plena sobirania de la Nació Catalana,** en la perspectiva de la constitució d’un estat català lliure, independent, democràtic i social.

 En la consulta popular celebrada el dia 13 de desembre de 2009, Fontcoberta i Vilavenut varen expressar un sentiment molt majoritari de la seva població a favor de la independència de Catalunya, amb el 97,01% dels vots a favor amb una participació del 46,99% dels habitants del nostre municipi, majors de 16 anys; clam que s’ha pogut constatar altre cop amb la massiva afluència de gent  d’aquest poble a la manifestació de l’11 de setembre d’enguany. Aquesta és la força que ens empeny a subscriure la present, així com a declarar el municipi de Fontcoberta com a **territori català lliure** on, a l’espera que el Parlament de Catalunya dicti la legislació legalment aplicable; les lleis i els reglaments d’abast espanyol seran vigents de forma provisional.

 Aquests acords estan determinats per la gravíssima situació social i econòmica que pateixen els veïns i veïnes de Fontcoberta i Vilavenut i, per extensió, de tot el poble de Catalunya com a conseqüència de la seva pertinença a l’Estat Espanyol.

 Avui, a Catalunya, l’atur afecta a 700.000 persones, el 20% de la població es troba al llindar de la pobresa, el 40% d’activitats econòmiques estan en perill de desaparèixer i l’espoli fiscal suposa 16.000 milions d’euros per Catalunya, el que significa pel municipi, una mica més de **800.000** **€ anuals**. És, doncs, davant d’aquest context crític que viu el País que cal actuar amb fermesa i en defensa dels interessos col·lectius, generant un clima de confiança i esperança pel poble català.

 L’Estat Espanyol ha demostrat la seva incapacitat per a administrar els recursos públics de forma eficient i per a garantir un funcionament ordenat de les seves institucions financeres supervisores, amb el Banco de España en primer lloc. És un estat que es troba en fallida econòmica i que ens hi pot arrossegar. Al mateix temps, ha incomplert de forma reiterada les seves obligacions econòmiques amb el govern de la Generalitat de Catalunya, causant així uns greus perjudicis al poble de Catalunya i posant en descrèdit internacional les seves institucions.

 Aquesta conducta de deslleialtat institucional ha agreujat els desequilibris creats pel dèficit fiscal insostenible que pateix la Nació Catalana i que desvia cap a Espanya uns recursos imprescindibles per al bon funcionament dels serveis de la Generalitat i dels ajuntaments. A més, ara s’anuncia des del Govern Espanyol que es promouran grans canvis legals que atemptarien, si es

donen, contra l’autonomia local, i fins i tot, contra la pròpia existència del món municipal català i dels serveis que aquest presta al conjunt de la ciutadania.

 Els Països Catalans han de preservar com a poble els seus trets

nacionals, la seva llengua, la seva cultura, el llegat de la seva història com a tema d’acollida i de diàleg.

 És per tots aquests motius, i principalment per a preservar el benestar

dels veïns i veïnes de Fontcoberta i Vilavenut , i per tal d’impedir que l’agreujament d’aquesta situació de crisi derivi en greus problemes de cohesió social, de degradació de les activitats empresarials i en més increment d’atur i pobresa de les classes treballadores que ja patim, que aquest Ajuntament vol fer sentir la seva veu en aquests moments històrics que vivim.

 Sobre la base d’aquests antecedents, es proposa en aquest Ple municipal extraordinari, els següents ACORDS:

**Primer.-** Fer costat i instar al President de la Generalitat i al Parlament de Catalunya per què, conjuntament amb els Ajuntaments catalans, assumeixin la completa sobirania nacional del territori del Principat de Catalunya, consultant la ciutadania per la via del referèndum, i iniciïn el procés català amb la màxima brevetat possible en la propera legislatura.

**Segon.-** Sotmetre a la consideració del Parlament de Catalunya la necessitat

d’emprendre accions immediates com, entre d’altres, les següents: la creació

dels corresponents registres civils, mercantils i de la propietat; la creació d’una

hisenda pròpia i d’un banc nacional des del qual es gestionin el règim fiscal i

el finançament dels serveis i institucions públics, la constitució immediata d’una

administració fiscal i de justícia de Catalunya sense ingerències estrangeres;

l’anunci a tota la comunitat internacional de l’inici del procés d’independència de Catalunya i l’obertura de negociacions amb el Govern Espanyol per a la bona resolució de la fase de transició cap al nou estat català.

**Tercer.-** Que el Parlament de Catalunya acordi, amb caràcter immediat les

mesures necessàries per ordenar la transició fins a la constitució formal de l’estat català i, en especial, les següents:

Que la bandera oficial serà la senyera i, fins al dia de la independència, l’estelada.

Que quedin sense aplicació totes les lleis i reglaments, sentències judicials i

resolucions que limitin l’ús de la llengua catalana en qualsevol àmbit de la

vida pública o acadèmica catalana.

Que els cossos policials i militars espanyols hagin de realitzar comunicació

prèvia per a realitzar llurs funcions dins del territori de Catalunya.

Que declari, a afectes administratius, el dia 12 d’octubre com a dia laborable.

Que demani l’empara i la mediació de les institucions internacionals de la

Unió Europea, si ho creu convenient, per a garantir un procés democràtic.

Que treballi per tal que la independència del que avui és la Comunitat Autònoma de Catalunya no signifiqui, en cap cas, la renúncia de la nació

sencera sinó que el nou estat català tindrà entre els seus objectius assolir la reunificació política dels Països Catalans.

**Quart.-** Que aquesta declaració es posi en coneixement del President de la

Generalitat, de la Presidenta del Parlament, del President del Govern Espanyol, dels diferents Grups Parlamentaris i de l’Associació de Municipis per la Independència, per tal que aquesta ho comuniqui als seus municipis adherits.

**Cinquè-** L’Ajuntament de Fontcoberta s’adhereix a les diferents accions i estratègies que l’Assemblea Nacional Catalana realitzi per a la llibertat de Catalunya.

**Sisè.-** Finalment, des de Fontcoberta apel·lem a l’esperit cívic de tota Europa,

inclòs l’Estat espanyol, per tal que s’imposi una resolució democràtica dels

conflictes i s’avanci en els ideals de la pau, el treball i la llibertat, l’amistat i la

germanor entre els pobles del món.”

**VISCA CATALUNYA LLIURE!!!**

Després dels aplaudiments del públic assistent, el Sr. Alcalde demana que la votació és faci nominal i a mà alçada.

Seguidament es realitza la votació i per 9 vots a favor dels 8 regidors i del Sr. Alcalde, s’aprova la moció municipal de suport a la independència de Catalunya.

Abans d’acabar la sessió pren la paraula el regidor Sr. LLuís Freixa i comenta que en el passat ple ordinari el grup de CIU també va aprovar una moció en relació a la independència de Catalunya. Que el grup de CIU vol fer entrega a l’Ajuntament de Fontcoberta d’una estelada gegant de 4’70 x 3’60 m. Que no l’entreguen en aquest acte perquè s’està confeccionant.

El Sr. Alcalde agraeix aquest gest i el dóna les gràcies. I els dos grups coincideixen que la ubicació d’aquesta estelada gegant seria sobre l’antic dipòsit d’aigua a Melianta.

I amb un “Visca Catalunya lliure” el Sr. Alcalde dóna per acabada la sessió a les 20’40 hores. Ho certifico.

Vist i plau

L’Alcalde La Secretària